**Projektas**

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL PRITARIMO DALYVAUTI PARTNERIO TEISĖMIS TEIKIANT IR ĮGYVENDINANT PROJEKTĄ „Save ugdau ateities perspektyvą matau“**

2020 m. gruodžio 18 d. Nr. 34-622

Lazdijai

Vadovaudamasi Lietuvos Respublikos vietos savivaldos įstatymo 6 straipsnio 17, 18 ir 44 punktais bei 16 straipsnio 4 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, III prioriteto „Žmogiškųjų išteklių ir socialinė plėtra“ 3.2 tikslo „Sukurti efektyvią sveikatos priežiūros sistemą“ 3.2.3 uždaviniu „Užtikrinti visuomenės sveikatos priežiūrą, stiprinant sveikatos saugą, fizinį aktyvumą ir plėtojant ligų prevenciją“ Lazdijų rajono savivaldybės taryba n u s p r e n d ž i a:

1. Pritarti Lazdijų rajono savivaldybės administracijos dalyvavimui partnerio teisėmis teikiant ir įgyvendinant projekto ,,Save ugdau ateities perspektyvą matau“ paraišką pagal 2014–2021 m. Europos ekonominės erdvės finansinio mechanizmo programos „Sveikata“ kvietimą „Socialinės integracijos stiprinimo mechanizmai vaikams ir jaunuoliams su aukštos rizikos elgsena ir (ar) iš nepalankių aplinkų“ Nr. LT03-2-SADM-K01 kartu su VšĮ „Vaikų ugdymas“.

2. Įgalioti Iloną Šaparauskienę, Lazdijų rajono savivaldybės administracijos direktorę, o jos dėl ligos, komandiruotės, atostogų ar kitų objektyvių priežasčių nesant, – Saulių Petrauską, Lazdijų rajono savivaldybės administracijos direktoriaus pavaduotoją, pasirašyti visus su 1 punkte nurodytais projektais susijusius dokumentus (partnerystės sutartis, ketinimų protokolus, bendradarbiavimo susitarimus ir kt.) ir jų pakeitimus (jei iškils tokia būtinybė).

3. Nustatyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės merė Ausma Miškinienė

Andrė Zenevičienė, tel. 8 614 01 038

**LAZDIJŲ RAJONO SAVIVALDYBĖS TARYBOS SPRENDIMO PROJEKTO**

**„DĖL PRITARIMO DALYVAUTI PARTNERIO TEISĖMIS TEIKIANT IR ĮGYVENDINANT PROJEKTĄ „SAVE UGDAU ATEITIES PERSPEKTYVĄ MATAU“**

**AIŠKINAMASIS RAŠTAS**

2020-12-17

Lazdijų rajono savivaldybės tarybos sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 17, 18 ir 44 punktais bei 16 straipsnio 4 dalimi, Lazdijų rajono savivaldybės 2011–2020 metų strateginio plėtros plano, patvirtinto Lazdijų rajono savivaldybės tarybos 2011 m. birželio 29 d. sprendimu Nr. 5TS-61 „Dėl Lazdijų rajono savivaldybės strateginio plėtros plano patvirtinimo“, III prioriteto „Žmogiškųjų išteklių ir socialinė plėtra“ 3.2 tikslo „Sukurti efektyvią sveikatos priežiūros sistemą“ 3.2.3 uždaviniu „Užtikrinti visuomenės sveikatos priežiūrą, stiprinant sveikatos saugą, fizinį aktyvumą ir plėtojant ligų prevenciją“ ir atsižvelgiant į gautą VšĮ „Vaikų ugdymas“ prašymą.

Projekto ,,Save ugdau ateities perspektyvą matau“ tikslas – įdiegti veiksmingą integruotų paslaugų pažeidžiamiems vaikams ir jaunimui kokybinę sistemą, taip užtikrinant vaikų ir jaunimo gerovę.

Projekto uždavinys – apmokyti vietinius specialistus (pedagogus, švietimo pagalbos specialistus, socialinius darbuotojus, dienos centrų darbuotojų, mokytojų ir socialinių darbuotojų padėjėjus) dirbti su dr. S. Burvytės metodika, skirta vaikams, kurie yra smurto aukos. Projekto veiklos – mokymai ir praktiniai užsiėmimai. Praktiniai užsiėmimai sudarys ne mažiau nei 60 proc. veiklų vykdymui skirto laiko:

a) teoriniai mokymai vietiniams specialistams. Jų metu specialistai bus supažindinti su dr. S. Burvytės metodika;

b) praktiniai užsiėmimai su vaikais, patyrusiais bet kokios formos smurtą, taip pat delinkventinio elgesio bei emocijų ir elgesio sutrikimų turinčiais vaikais. Jų metu vietiniai specialistai, moderuojami metodo autorės dr. S.Burvytės, ves praktinius užsiėmimus su vaikais. Projekto trukmė – 30 mėn.

Savivaldybei finansinis prisidėjimas nereikalingas.

Projektas neprieštarauja galiojantiems teisės aktams ir yra suderintas su atitinkamais Lazdijų rajono savivaldybės administracijos specialistais.

Priėmus sprendimo projektą, neigiamų pasekmių nenumatoma.

Dėl sprendimo projekto pastabų ir pasiūlymų negauta.

Teisės akto projekto antikorupcinis vertinimas taisyklėse nenumatytas.

Sprendimo projektą parengė Lazdijų rajono savivaldybės administracijos Strateginio planavimo ir investicinių projektų valdymo skyriaus vedėja Andrė Zenevičienė.

Strateginio planavimo ir investicinių

projektų valdymo skyriaus vedėja Andrė Zenevičienė